QTC ลงนามซื้อหุ้น “แอล โซลาร์ 1” จาก LOXLEY เตรียมลุยโรงไฟฟ้า 8MW
QTC ลงนามซื้อหุ้น "แอล โซลาร์ 1" ผู้ผลิตไฟฟ้าพลังงานแสงอาทิตย์ 8MW จาก LOXLEY
26 ก.ค. 2560

บริษัท คิวทีซี เอนเนอร์ยี จำกัด (มหาชน) หรือ QTC ระบุว่า ตามที่ที่ประชุมคณะกรรมการบริษัท ครั้งที่ 8/2560 เมื่อวันที่ 19 มิถุนายน 2560 มีมติอนุมัติให้นำเสนอต่อที่ประชุมวิสามัญผู้ถือหุ้น ครั้งที่ 2/2560 เพื่อพิจารณาอนุมัติการเข้าซื้อหุ้นทั้งหมดใน บริษัท แอล โซลาร์ 1 จำกัด (L Solar1) โดยบริษัท คิวทีซี โกลบอล พาวเวอร์ จำกัด (QTCGP) ซึ่งเป็นบริษัทย่อย
ทั้งนี้ เมื่อวานนี้ (25 ก.ค.) QTCGP ได้ลงนามในสัญญาซื้อขายหุ้นของ L Solar1 เพื่อลงทุนในโครงการโรงไฟฟ้าพลังงานแสงอาทิตย์ กำลังการผลิตไฟฟ้าตามสัญญา 8 เมกะวัตต์ (MW) ที่อำเภอกบินทร์บุรี จังหวัดปราจีนบุรี
ด้านบริษัท ล็อกซเล่ย์ จำกัด (มหาชน) หรือ LOXLEY ระบุว่า ตามที่ที่ประชุมคณะกรรมการ ครั้งที่ 5/2560 เมื่อวันที่ 19 มิถุนายน 2560 มีมติอนุมัติให้บริษัทขายเงินลงทุนทั้งหมดใน L Solar1 ซึ่งเป็นบริษัทย่อยที่บริษัทถือหุ้นอยู่ร้อยละ 70 ของจำนวนหุ้นทั้งหมดของ L Solar1 ให้แก่ QTCGP ซึ่งเป็นบริษัทย่อยของบริษัท QTC นั้น เมื่อวานนี้ บริษัท และ QTCGP ได้ลงนามในสัญญาซื้อขายหุ้นของ L Solar1 แล้ว
ทั้งนี้ การโอนขายหุ้นของ L Solar1 มีเงื่อนไขที่สำคัญคือ QTC จะต้องได้รับการอนุมัติการเข้าทำรายการซื้อขายในครั้งนี้จากที่ประชุมวิสามัญผู้ถือหุ้นของ QTC ก่อน